Úrad vlády SR					    Na rokovanie vlády SR
Sekcia hospodárskej politiky					    dňa 19.4.2001
								    k číslu: 2672/2001
								    k bodu: 12

S t a n o v i s k o

k Návrhu na prijatie úlohy pre urýchlenie privatizácie štátnych podnikov v oblasti elektroenergetiky, štátnych podnikov Vodární a kanalizácií a Slovenský plynárenský priemysel – Nové znenie

I.

Materiál iniciatívne predkladá ministerka pre správu a privatizáciu národného majetku SR.

Materiál obsahuje návrh uznesenia vlády SR, predkladaciu správu, vyhodnotenie pripomienok a návrh komuniké.

V materiáli sa navrhuje spôsob urýchlenia vyporiadania majetkoprávnej dokumentácie privatizovaných podnikov v elektroenergetike, podnikov vodární a kanalizácií a Slovenského plnynárenského priemyslu. Tieto problémy sa zistili pri posudzovaní privatizačných projektov, ktoré ministerstvo pre správu a privatizáciu národného majetku nemôže odstrániť.

II.

Materiál bol predložený na stanovisko zainteresovaným ministerstvám a Úradu geodézie, kartografie a katastra. Podľa vyhodnotenia tohto konania boli všetky pripomienky akceptované okrem žiadosti predsedu Úradu geodézie, kartografie a katastra na osobitné finančné zabezpečenie.

Návrh obsahuje usmernenie činnosti uvedených odborných útvarov okresných úradov s cieľom odstrániť zistené nedostatky zo strany dotknutých štátnych podnikov, ktoré opomenuli svoju zákonnú povinnosť pri vyporiadaní vlastníckych a iných práv k nehnuteľnostiam a zanedbali majetkoprávnu agendu.

Porada ekonomických ministrov vlády SR materiál prerokovala 26.3.2001. Predkladateľovi odporučila prerokovať s ministrom pôdohospodárstva návrh na zmenu uznesenia, dokumentovať vznesené pripomienky ministerstva hospodárstva k bodu 3. v predkladacej správe (kritika k zasahovaniu MH SR do činností štátnych podnikov, týkajúcich sa privatizácie) a doplniť do názvu materiálu aj Slovenský plynárenský priemysel, š.p. Vláde SR odporučila dopracovaný návrh prerokovať.

Predložený materiál obsahuje nové znenie predkladacej správy a nový návrh uznesenia vlády SR. Podľa predkladateľa materiál na rokovanie vlády sa predkladá bez rozporov.

Odporúčame, aby vláda rozhodla na základe výsledku rozpravy k predloženému návrhu.

Bratislava 17. 4. 2001